שלמה נחמה ייכנס כשותף ברישיון החיפושי הגז והנפט יצחק - חיפושי גז ונפט - TheMarker
05.12.2011 13:21 עודכן ב: 18.12.2011 16:26
חברת אלומיי קפיטל שבשליטת שלמה נחמה מרחיבה את ההשקעה בתחום חיפושי הגז והנפט שלה. ל-TheMarker נודע כי החברה חתמה על מזכר הבנות לרכישת 20% מרישיון החיפושים הימי "יצחק" מידי חברת אדירה הקנדית. בתמורה תשלם אלומיי לאדירה 3% כתמלוג על עבור חלקה בהכנסות ממכירת נפט אם יימצא עד להחזר ההוצאות. לאחר ההחזר, יעלה סכום תמלוג העל ל-4.5%. ההסכם יגיע לאישור מועצת הנפט המתכנסת ב-28 בדצמבר.
כעת יחזיקו ברישיון אדירה (60%), אלומיי (20%), בראונסטון הקנדית (15%) ו-AGR, המפעיל הנורווגי (5%).
אלומיי קפיטל היא חברה ישראלית המשקיעה בתחומי האנרגיה והתשתיות, בעיקר באיטליה ובישראל. היא נסחרת בבורסת AMEX תחת הסימול ELLO, בשווי שוק של 60 מיליון דולר. אדירה, הנסחרת בקנדה, נמצאת בימים אלה במהלך גיוס כולל של 30 מיליון דולר בחו"ל, אותו מובילה דש אייפקס מיזוגים ורכישות בניהולו של יאיר אפרתי. בשבוע שעבר דיווחה אדומים שבשליטת אלכס דמביצר כי תרכוש בה מניות בשווי 10 מיליון דולר. בנוסף, נודע כי גם בעלי המניות הנוכחיים באדירה, ביניהם BRM של אלי ברקת ולפידות, מתכננים להזרים כספים נוספים לחברה.
השקעות החברה כוללות מספר חוות סולאריות והחזקה בתחנת הכוח דוראד באשקלון. ההודעה היום מגיעה לאחר שבשבוע שעבר החליט משרד התשתיות שלא להאריך את רישיונות אביה וקרן הימיים, בהם ביקשה לקבל 10% ביחד עם ATP, מודיעין, O.N.D, דלק קידוחים ואבנר. המשרד דחה את בקשת ההארכה לאחר שמספר שבועות קודם לכן הודיעה ATP כי היא מסירה את בקשתה.
אדירה מחזיקה ברישיונות גבריאלה (30%), יצחק (100%) ושמואל (38%) הנמצאים במים רדודים בים התיכון, וברישיון היבשתי איתן בעמק החולה (100%). בנוסף, לאדירה זכויות המאפשרות לה להפוך לשותפה ברישיונות הימיים שרה ומירה, בשיעור של 5%, המוחזקים כיום אצל מפעילת הקידוח GGR, שמחזיקה 10% משני הרישיונות, תמורת מימון חלקה בעלויות הקידוחים שאמורים להתבצע במקום.